Projekts

**Fizisko personu mantiskā stāvokļa deklarēšanas likums**

**1.pants. Likuma mērķis un darbības joma**

(1) Likuma mērķis ir konstatēt fizisko personu mantisko stāvokli un nodrošināt fizisko personu mantiskā stāvokļa, ienākumu un izdevumu atbilstības un attiecīgi nodokļu samaksas un ienākumu legalitātes kontroles iespējas.

(2) Likums nosaka fizisko personu mantiskā stāvokļa deklarēšanas pienākumu, mantiskā stāvokļa deklarācijas iesniedzējus, deklarācijā iekļaujamās ziņas, deklarācijas iesniegšanas kārtību, deklarācijas iesniedzēju pienākumus un tiesības, kā arī Valsts ieņēmumu dienesta kompetenci šī likuma izpildē.

**2.pants. Likuma subjekti**

Mantiskā stāvokļa deklarāciju sniedz:

(1) Personas, kuras 2011.gada 1.jūlijā pulksten 00:00 pēc Latvijas laika ir Latvijas pilsoņi, nepilsoņi, ārzemnieki, kuriem izsniegta pastāvīgās uzturēšanās atļauja vai pastāvīgās uzturēšanās apliecība Latvijā, un vienlaikus ir arī Latvijas Republikas rezidenti likuma „Par nodokļiem un nodevām” 14.panta otrās daļas izpratnē, kā arī atbilst šī likuma 3.panta pirmajā daļā noteiktajiem kritērijiem.

(2) Latvijas pilsoņi, nepilsoņi, ārzemnieki, kuriem izsniegta pastāvīgās uzturēšanās atļauja vai pastāvīgās uzturēšanās apliecība Latvijā, kuri neatbilst šī panta pirmajā daļā minētajiem kritērijiem, bet pēc 2011.gada 1.jūlija kļūst par Latvijas Republikas rezidentu likuma „Par nodokļiem un nodevām” 14.panta otrās daļas izpratnē un vienlaikus atbilst šī likuma 3.panta pirmajā daļā noteiktajiem kritērijiem.

**3.pants. Mantiskā stāvokļa deklarācijas iesniegšanas kritēriji**

(1) Mantiskā stāvokļa deklarāciju iesniedz šī likuma 2.pantā minētās personas, kas atbilst vismaz vienam no šādiem kritērijiem (turpmāk – persona):

1) personai ārvalstīs īpašumā vai kopīpašumā ir nekustamais īpašums;

2) persona ir ieguvusi Latvijā vai ārvalstīs nekustamo īpašumu, uz kuru persona nav nostiprinājusi īpašuma tiesības normatīvajos aktos noteiktajā kārtībā;

3) personai ārvalstīs īpašumā vai kopīpašumā ir sauszemes, ūdens vai gaisa transportlīdzeklis;

4) personai īpašumā Latvijā vai ārvalstīs ir kapitāla daļas (pamatkapitāla daļas, akcijas, ieguldījuma daļas u.c.), kuru nominālvērtība pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

5) personai īpašumā Latvijā vai ārvalstīs ir finanšu instrumenti Finanšu instrumentu tirgus likuma izpratnē un to kopējā nominālvērtība pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

6) personas naudas uzkrājumu kopējā summa Latvijā vai ārvalstīs pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

7) privātajos pensiju fondos vai dzīvības apdrošināšanas (ar uzkrāšanu) visu uzkrāto līdzekļu kopējā summa Latvijā vai ārvalstīs pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

8) personai Latvijā vai ārvalstīs ir neatmaksāti aizņēmumi (kredīti) vai citas parādsaistības, kuru kopējā summa pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

9) persona Latvijā vai ārvalstīs izsniegusi aizdevumus vai tai ir citi prasījumi, kuru kopējā neatmaksātā (neatgūtā) summa pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

10) personai īpašumā Latvijā vai ārvalstīs ir šī panta pirmās daļas 1.- 9.punktā neminēts īpašums (piemēram, antikvāri, mākslas un kolekcijas priekšmeti, dārgmetālu suverēni, Latvijā vai ārvalstīs ieguvusi īpašumā transportlīdzekli, kas nav reģistrēts normatīvajos aktos noteiktajā kārtībā, u.c.), kura kopējā vērtība pēc personas ieskatiem pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju;

11) persona ir patiesais labuma guvējs Noziedzīgi iegūtu līdzekļu legalizācijas un terorisma finansēšanas novēršanas likuma izpratnē no citai personai piederoša vai pārvaldīšanā nodota šī panta pirmās daļas 4. un 5.punktos minētā īpašuma, ja šī īpašuma nominālvērtība pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju.

(2) Deklarēšanas pienākumu nepilngadīgo personu vietā, kuras atbilst kādam no šī panta pirmajā daļā minētajiem kritērijiem, tai skaitā attiecībā uz bērna brīvo mantu, kas izņemta no vecāku pārvaldības, ja bērni sasnieguši sešpadsmit gadu vecumu, izpilda vecāki vai aizbildņi. Aizgādnībā esošu personu vietā deklarēšanas pienākumu izpilda aizgādņi. Ja bārenis vai bez vecāku gādības palikušais bērns ievietots ārpusģimenes aprūpes iestādē, minēto pienākumu izpilda iestādes vadītājs. Ja bārenis vai bez vecāku gādības palikušais bērns nodots audžuģimenē, minēto pienākumu izpilda bāriņtiesa. Rīcībnespējīgu personu vietā deklarēšanas pienākumu izpilda aizgādņi vai, ja personai aizgādnis nav ticis iecelts, bāriņtiesa.

(3) Personai, kura neatbilst šī panta pirmajā un otrajā daļā minētajiem kritērijiem, taču vēlas deklarēt savu mantisko stāvokli, ir tiesības veikt šī likuma 4.pantā minētās darbības.

**4.pants. Mantiskā stāvokļa deklarācijas iesniegšanas kārtība**

(1) Šī likuma 2.panta pirmajā daļā minētās personas mantiskā stāvokļa deklarāciju iesniedz Valsts ieņēmumu dienestā no 2011.gada 1.jūlija līdz 2011.gada 1.augustam.

(2) Šī likuma 2.panta otrajā daļā minētās personas mantiskā stāvokļa deklarāciju iesniedz Valsts ieņēmumu dienestā 30 dienu laikā kopš datuma, kad radies pienākums iesniegt deklarāciju.

(3) Mantiskā stāvokļa deklarācija aizpildāma atbilstoši šī likuma pielikumā pievienotajai „Mantiskā stāvokļa deklarācija” veidlapai. Personas mantiskā stāvokļa deklarāciju iesniedz vienu reizi personīgi Valsts ieņēmumu dienestā, elektroniskā veidā, izmantojot Valsts ieņēmumu dienesta elektroniskās deklarēšanas sistēmu, vai pa pastu ierakstītā vēstulē.

(4) Ja šī likuma 2.pantā minētā persona, šī panta pirmajā vai otrajā daļā minētajā laika periodā atrodas ārpus Latvijas Republikas teritorijas vai nespēj iesniegt deklarāciju veselības vai cita attaisnojoša iemesla dēļ, tai ir pienākums iesniegt mantiskā stāvokļa deklarāciju 30 dienu laikā pēc iepriekš minēto attaisnojošo iemeslu beigām. Šajā gadījumā persona deklarācijai pievieno informāciju, kas pamato personas prombūtni vai nespēju iesniegt deklarāciju šī panta pirmajā un otrajā daļā minētajā laika periodā.

(5) Personai ir tiesības veikt mantiskā stāvokļa deklarācijas labojumus trīs mēnešu laikā pēc šī panta pirmajā, otrajā un ceturtajā daļā minētā deklarācijas iesniegšanas termiņa beigām.

(6) Par apzināti nepatiesu ziņu sniegšanu mantiskā stāvokļa deklarācijā persona tiek saukta pie tiesību aktos paredzētās administratīvās vai kriminālatbildības.

**5.pants. Mantiskā stāvokļa deklarācijā iekļaujamās ziņas**

(1) Iesniedzot mantiskā stāvokļa deklarāciju, persona norāda vārdu, uzvārdu, personas kodu un kontaktinformāciju saziņai.

(2) Mantiskā stāvokļa deklarācijā iekļauj šādas ziņas:

1) par ārvalstīs īpašumā vai kopīpašumā esošu nekustamo īpašumu – nekustamā īpašuma veidu, nekustamā īpašuma adresi, atzīmi par to, vai ir īpašumā (kopīpašumā), un, ja ir kopīpašumā, norādot līdzīpašnieku vārdu un uzvārdu;

2) par nekustamo īpašumu, uz kuru attiecīgās valsts normatīvajos aktos noteiktajā kārtībā nav nostiprinātas īpašuma tiesības – nekustamā īpašuma veidu, nekustamā īpašuma adresi, atzīmi par to, vai ir īpašumā (kopīpašumā), un, ja ir kopīpašumā, norādot līdzīpašnieku vārdu un uzvārdu;

3) par ārvalstīs īpašumā vai kopīpašumā esošiem sauszemes, ūdens un gaisa transportlīdzekļiem – transportlīdzekļa veidu, reģistrācijas numuru, transportlīdzekļa marku, transportlīdzekļa reģistrācijas valsti un iegūšanas gadu;

4) par kapitāla daļām (pamatkapitāla daļām, akcijām, ieguldījuma daļām u.c.) – veidu, sabiedrības reģistrācijas numuru, sabiedrības nosaukumu, kapitāla daļu skaitu, izcelsmes valsti, iegūšanas gadu, kapitāla daļu nominālvērtību vai ieguldījuma summu, valūtu;

5) par finanšu instrumentiem Finanšu instrumentu tirgus likuma izpratnē – veidu, personas, kas izlaidusi finanšu instrumentus, reģistrācijas numuru un nosaukumu, finanšu instrumentu skaitu, izcelsmes valsti, iegūšanas gadu, finanšu instrumentu nominālvērtību, valūtu;

6) šī likuma 7.pantā noteiktajā kārtībā par naudas uzkrājumiem, ja to kopējā summa pārsniedz 50 minimālās mēnešalgas vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju – kredītiestādes, krājaizdevu sabiedrības vai pasta norēķinu sistēmas nosaukumu, konta numuru kredītiestādē, krājaizdevu sabiedrībā vai pasta norēķinu sistēmā, BIC/SWIFT kodu, valsti, kurā atrodas konts, summu, valūtu. Deklarācijas pielikumā pievienojama kontu bilances izdruka pēc stāvokļa uz datumu, kad radies pienākums iesniegt deklarāciju;

7) par privātajos pensiju fondos vai dzīvības apdrošināšanas (ar uzkrāšanu) visu uzkrāto līdzekļu kopējo summu Latvijā vai ārvalstīs, kas pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju – uzkrājumu veidu, fonda/apdrošinātāja reģistrācijas numuru, fonda vai apdrošinātāja nosaukumu, valsti, uzkrāto kapitālu, valūtu;

8) par neatmaksātajiem aizņēmumiem (kredītiem) un citām parādsaistībām, ja to kopējā summa pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā kursa datumā, kad radies pienākums iesniegt deklarāciju – aizņēmuma izsniedzēja reģistrācijas numuru vai personas kodu, aizņēmuma izsniedzēja nosaukumu vai vārdu, uzvārdu, aizņēmuma izsniedzēja valsti, aizņēmuma saņemšanas gadu, kopējo aizņēmuma summu, valūtu, neatmaksāto aizņēmumu summu, valūtu;

9) par neatmaksātajiem aizdevumiem un citu veidu prasījumiem, ja to kopējā summa pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju – aizdevuma saņēmēja reģistrācijas numuru vai personas kodu, aizdevuma saņēmēja nosaukumu vai vārdu, uzvārdu, aizdevuma saņēmēja valsti, aizdevuma izsniegšanas gadu, kopējo aizdevuma summu, valūtu, neatmaksāto aizdevumu summu, valūtu;

10) par citu mantu, ja atsevišķās īpašumā vai kopīpašumā esošās mantas vērtība pēc personas ieskatiem pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju – īpašuma veidu, raksturīgas pazīmes (īpašības, daudzumu), valsti, iegūšanas gadu, vērtību pēc personas ieskatiem, valūtu;

11) par līgumiem, saskaņā ar kuriem deklarācijas iesniedzējs ir patiesā labuma guvējs Noziedzīgi iegūtu līdzekļu legalizācijas un terorisma finansēšanas novēršanas likuma izpratnē no citai personai piederoša vai pārvaldīšanā nodota šī likuma 4. un 5.punktā minēta īpašuma – personas, no kurai piederoša vai pārvaldīšanā nodota īpašuma tiek gūts labums, nosaukumu un reģistrācijas numuru vai vārdu, uzvārdu un personas kodu, līguma slēgšanas datumu, līguma priekšmetu un īpašuma, par kuru ir noslēgts līgums, nominālvērtību.

(3) Sniedzot mantiskā stāvokļa deklarācijā šī panta otrajā daļā minētās ziņas, persona norāda visas būtiskās ziņas, kas ļauj gūt pilnīgu priekšstatu par tās saskaņā ar šo likumu deklarējamo mantu (veidu, daudzumu, īpašām pazīmēm) un deklarējamiem darījumiem.

**6.pants. Mantiskā stāvokļa deklarācijas iesniedzēju pienākumi un tiesības**

(1) Šī likuma 2.pantā minētās personas iesniedz mantiskā stāvokļa deklarācijas 4.pantā noteiktajā kārtībā un termiņā.

(2) Personai ir pienākums pierādīt deklarētās mantas un deklarēto finanšu līdzekļu izcelsmi saskaņā ar tiesību aktos noteiktajām prasībām.

(3) Mantiskā stāvokļa deklarācijas iesniedzējam ir tiesības bez maksas saņemt konsultācijas Valsts ieņēmumu dienestā par mantiskā stāvokļa deklarācijas veidlapas aizpildīšanu.

**7.pants. Naudas uzkrājumi**

(1) Personas skaidras naudas uzkrājumi, kuru kopējā summa pārsniedz 50 minimālās mēnešalgas Latvijā vai to ekvivalentu ārvalstu valūtā pēc Latvijas Bankas noteiktā valūtas kursa datumā, kad radies pienākums iesniegt deklarāciju, tiek atzīti par piederošiem personai tikai tādā gadījumā, ja:

1) šī likuma 2.panta pirmajā daļā minētā persona naudas uzkrājumus ir ieskaitījusi savā kontā reģistrētā kredītiestādē, krājaizdevu sabiedrībā vai pasta norēķinu sistēmā uz 2011.gada 1.jūlija pulksten 00:00 pēc Latvijas laika;

2) šī likuma 2.panta otrajā daļā un 4.panta ceturtajā daļā minētā persona naudas uzkrājumus ir ieskaitījusi savā kontā reģistrētā kredītiestādē, krājaizdevu sabiedrībā vai pasta norēķinu sistēmā 15 dienu laikā kopš datuma, kad radies pienākums iesniegt deklarāciju.

(2) Pēc šī panta pirmajā daļā minēto darbību veikšanas persona var brīvi izvēlēties tai ērtāko uzkrājumu glabāšanas veidu.

**8.pants. Mantiskā stāvokļa deklarācijas neiesniegšanas sekas**

(1) Ja persona, kura ir Latvijas pilsonis, nepilsonis vai ārzemnieks, kuram izsniegta pastāvīgās uzturēšanās atļauja vai pastāvīgās uzturēšanās apliecība Latvijā 2011.gada 1.jūlijā pulksten 00:00 pēc Latvijas laika ir rezidents likuma „Par nodokļiem un nodevām” 14.panta otrās daļas izpratnē, bet 4.pantā noteiktajā termiņā nav iesniegusi mantiskā stāvokļa deklarāciju, tiek uzskatīts, ka 2011.gada 1.jūlijā pulksten 00:00 pēc Latvijas laika persona neatbilst šī likuma 3.panta pirmajā daļā minētajiem kritērijiem.

(2) Ja nodokļu administrācija vai cita valsts institūcija savas kompetences ietvaros pēc šī likuma 4.panta pirmajā daļā noteiktā termiņa beigām konstatē, ka šī panta pirmajā daļā minētās personas īpašumā ir manta vai finanšu līdzekļi, kas atbilst šī likuma 3.panta pirmajā daļā minētajiem kritērijiem, un persona nav iesniegusi mantiskā stāvokļa deklarāciju šī likuma 4.panta pirmajā daļā noteiktajā termiņā, personai ir pienākums pierādīt savas mantas un finanšu līdzekļu izcelsmi saskaņā ar tiesību aktos noteiktajām prasībām.

(3) Ja nodokļu administrācija vai cita valsts institūcija savas kompetences ietvaros pēc šī likuma 4.panta otrajā daļā noteiktā termiņa beigām konstatē, ka šī likuma 2.panta otrajā daļā minētā persona nav iesniegusi mantiskā stāvokļa deklarāciju šī likuma 4.panta otrajā daļā noteiktajā termiņā, personai ir pienākums pierādīt savas mantas un finanšu līdzekļu izcelsmi saskaņā ar tiesību aktos noteiktajām prasībām.

Ministru prezidents V.Dombrovskis

Finanšu ministrs A.Vilks

2011.03.24. 11:26

2432

D.Avotiņa,

67083920; dace.avotina@fm.gov.lv

Pielikums

**Mantiskā stāvokļa deklarācija**

Deklarācijas veids:

|  |  |
| --- | --- |
| ⁯ Mantiskā stāvokļa deklarācija uz 2011.gada 1.jūlija pulksten 00:00  ⁯ Par personu, kurai ir pienākums aizpildīt deklarāciju  ⁯ Par nepilngadīgu vai rīcībnespējīgu personu  ⁯ Par personu, kura brīvprātīgi aizpilda deklarāciju | ⁯ Mantiskā stāvokļa deklarācija personām, kuras kļūst par rezidentu pēc 2011.gada 1.jūlija sasniedz kādu no 3.panta pirmajā daļā noteiktajiem kritērijiem  ⁯ Par personu, kurai ir pienākums aizpildīt deklarāciju  ⁯ Par nepilngadīgu vai rīcībnespējīgu personu  ⁯ Par personu, kura brīvprātīgi aizpilda deklarāciju |
|  | Datums, no kura mantiskais stāvoklis atbilst kritērijiem:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Piezīme. Atzīmēt atbilstošo kvadrātiņu. Visas deklarācijā noteiktās ziņas sniedzamas gan attiecībā uz Latviju, gan ārvalstīm.

|  |  |  |  |
| --- | --- | --- | --- |
| Personas vārds, uzvārds |  | Personas kods: | – |
| Kontaktinformācija:  (persona aizpilda pēc izvēles) |  | | |
| e-pasts |  | Kontakttālrunis |  |
| Lūdzu norādiet Jums ērtāko saziņas formu: | Adrese ⁯ | Kontakttālrunis ⁯ | E-pasta adrese ⁯ |
| Informācija par deklarācijas aizpildītāju nepilngadīgo un rīcībnespējīgo personu vietā: | | | |
| Personas vārds, uzvārds |  | Personas kods: |  |

**I. ĪPAŠUMI**

1. Ārvalstīs esošie nekustamie īpašumi

|  |  |  |  |
| --- | --- | --- | --- |
| Nekustamā īpašuma veids | Nekustamā īpašuma adrese | Atzīme par to, vai ir īpašumā (kopīpašumā) | Ja ir kopīpašumā, norādīt līdzīpašnieku vārdu un uzvārdu |
|  |  |  |  |
|  |  |  |  |

2. Latvijā vai ārvalstīs esošie nekustamie īpašumi, uz kuru attiecīgās valsts normatīvajos aktos noteiktajā kārtībā nav nostiprinātas īpašuma tiesības

|  |  |  |  |
| --- | --- | --- | --- |
| Nekustamā īpašuma veids | Nekustamā īpašuma adrese | Atzīme par to, vai ir īpašumā (kopīpašumā) | Ja ir kopīpašumā, norādīt līdzīpašnieku vārdu un uzvārdu |
|  |  |  |  |
|  |  |  |  |

3. Ārvalstīs reģistrētie sauszemes, ūdens un gaisa transportlīdzekļi

|  |  |  |  |  |
| --- | --- | --- | --- | --- |
| Transportlīdzekļa veids | Reģistrācijas numurs | Transportlīdzekļa marka | Transportlīdzekļa reģistrācijas valsts | Iegūšanas gads |
|  |  |  |  |  |
|  |  |  |  |  |

4. Kapitāla daļas (pamatkapitāla daļām, akcijām, ieguldījuma daļām, u.c.)

|  |  |  |  |  |  |  |
| --- | --- | --- | --- | --- | --- | --- |
| Veids | Sabiedrības reģistrācijas numurs | Sabiedrības nosaukums | Kapitāla daļu skaits | Izcelsmes valsts | Iegūšanas gads | Kapitāla daļu nominālvērtība vai ieguldījuma summa, valūta |
|  |  |  |  |  |  |  |
|  |  |  |  |  |  |  |

5. Finanšu instrumenti

|  |  |  |  |  |  |  |
| --- | --- | --- | --- | --- | --- | --- |
| Veids | Personas, kas izlaidusi finanšu instrumentu | | finanšu instrumenta skaits | Izcelsmes valsts | Iegūšanas gads | Finanšu instrumenta nominālvērtība, valūta |
|  | Reģistrācijas numurs | Nosaukums |
|  |  |  |  |  |  |  |
|  |  |  |  |  |  |  |

6. Cita būtiska informācija par personas īpašumu

|  |  |  |  |  |
| --- | --- | --- | --- | --- |
| Īpašuma veids | Raksturīgas pazīmes (īpašības, daudzums) | Valsts (izcelsmes vai īpašuma atrašanās, pēc personas ieskatiem) | Iegūšanas gads | Vērtība pēc personas ieskatiem, valūta |
|  |  |  |  |  |
|  |  |  |  |  |

**II. NAUDA**

7. Bezskaidras naudas uzkrājumi

|  |  |  |  |  |
| --- | --- | --- | --- | --- |
| Kredītiestādes, krājaizdevu sabiedrības vai pasta norēķinu sistēmas nosaukums | Konta numurs kredītiestādē, krājaizdevu sabiedrībā vai pasta norēķinu sistēmā | BIC/SWIFT kods | Valsts, kurā atrodas konts | Summa, valūta |
|  |  |  |  |  |
|  |  |  |  |  |

Piezīme. Deklarācijai pielikumā pievienojamas kontu bilances izdrukas.

8. Uzkrājumi privātajos pensiju fondos un dzīvības apdrošināšanā (ar līdzekļu uzkrāšanu)

|  |  |  |  |  |
| --- | --- | --- | --- | --- |
| Uzkrājumu veids | Fonda/apdrošinātāja reģistrācijas numurs | Fonda vai apdrošinātāja nosaukums | Valsts, kurā atrodas konts | Uzkrātais kapitāls, valūta |
|  |  |  |  |  |
|  |  |  |  |  |

Piezīme. Katra uzkrājuma summa norādāma attiecīgajā valūtā.

9. Aizņēmumi

|  |  |  |  |  |  |
| --- | --- | --- | --- | --- | --- |
| Aizņēmuma izsniedzēja reģistrācijas numurs vai personas kods | Aizņēmuma izsniedzēja nosaukums vai vārds, uzvārds | Aizņēmuma izsniedzēja valsts | Aizņēmuma saņemšanas gads | Kopējā aizņēmuma summa, valūta | Neatmaksātā aizņēmumu summa, valūta |
|  |  |  |  |  |  |
|  |  |  |  |  |  |

Piezīme. Katra aizņēmuma summa norādāma attiecīgajā valūtā.

10. Aizdevumi

|  |  |  |  |  |  |
| --- | --- | --- | --- | --- | --- |
| Aizdevuma saņēmēja reģistrācijas numurs vai personas kods | Aizdevuma saņēmēja nosaukums vai vārds, uzvārds | Aizdevuma saņēmēja valsts | Aizdevuma izsniegšanas gads | Kopējā aizdevuma summa, valūta | Neatmaksātā aizdevumu summa, valūta |
|  |  |  |  |  |  |
|  |  |  |  |  |  |

Piezīme. Katra aizdevuma summa norādāma attiecīgajā valūtā.

11. Līgumi starp patiesā labuma guvēju un personu, kurai pieder vai kura pārvalda likuma 3.panta 4. un 5.punktā minēto īpašumu

|  |  |  |  |  |
| --- | --- | --- | --- | --- |
| Personas, no kurai piederoša vai pārvaldīšanā nodota īpašuma tiek gūts labums, nosaukums un reģistrācijas numurs vai vārds, uzvārds un personas kods | Līguma noslēgšanas datums | Līguma darbības laiks | Līguma priekšmets | Līgumā noteiktā īpašuma nominālvērtība, valūta |
|  |  |  |  |  |
|  |  |  |  |  |

Pielikumā pievienoju informāciju uz \_\_\_ lapām. Apliecinu, ka deklarācijā norādītās ziņas ir pilnīgas un patiesas.

|  |  |  |  |
| --- | --- | --- | --- |
| Deklarācijas iesniegšanas datums |  | Deklarācijas iesniedzēja paraksts |  |